
			Lærer i ei ny tid – et forord

			Geir Haugsbakk

			På relativt få år har det å være lærer endret seg ganske dramatisk. Forventningene til skolen har økt fordi kunnskap og kompetanse har fått større betydning for samfunns- og næringsutvikling. Mer spesifikt har det blitt pekt på hvordan teknologiske nyvinninger har satt sitt preg på nesten alle deler av hverdagslivet, og at skolen må henge med. Å tilrettelegge for nye ungdomsgrupper som har vokst opp med den nye teknologien, har fått spesielt stor oppmerksomhet.

			Utfordringene og endringene gjelder alle deler av skolen, men de har vært spesielt tydelige når det gjelder pedagogisk bruk av ny teknologi. Viktige grunner til det kan være at de eksterne aktørene har vært flere, mer aktive og mer samstemte på dette området enn det som har vært tilfelle for skolen som helhet. Argumentasjonen for ny teknologi har også vært mer ladet og visjonær, og den har blitt framført med mer entusiasme og større overbevisning. Politikere og skoleledere har framført den med stor tydelighet, godt støttet av kommersielle aktører, sentrale medier, teknologieksperter, foreldregrupper og forskere. I tillegg kommer de nye organisatoriske enhetene som både har vært premissleverandører for politikerne og iverksettere av den vedtatte politikken. Dette har vært en tendens i hele den vestlige verden, og i økende grad globalt (Selwyn, 2011).

			Motvilje eller sunn skepsis?

			Det store flertallet av lærerne har fått et rykte for å være motvillige. Et problem er at sunn skepsis og ønsker om mer tid til å tilpasse bruken av den nye teknologien gjerne også har blitt bokført som vrangvilje (Cuban, 1986). Legger vi imidlertid et litt videre teknologibegrep til grunn enn det som er vanlig i dag, vil vi se at utdanningshistorien gir en rekke eksempler på at nye teknologier og løsninger har blitt introdusert i skolen og blitt en del av lærernes repertoar. Her kan vi ta med både lærebøker, tavler, ulike skriveredskaper, plansjer, film og overhead (Haugsbakk & Nordkvelle, 2013). Endringene har skjedd raskere etter at datamaskinene på bred front ble tatt inn i skolen. På 1980-tallet var til og med en rekke lærere aktivt med på å utvikle pedagogisk programvare. Internett, og etter hvert Learning Management-systemer, ble vanlige i skolen fra 1990-tallet, før sosiale medier har blitt tatt i bruk det siste tiåret. Lærernes teknologikompetanse har også økt betydelig, slik Monitor-undersøkelsene som er gjennomført fra 2003, viser (Hatlevik et al., 2009). Når de negative holdningene til lærerne i stor grad har blitt opprettholdt, skyldes det nok at de i betydelig grad har fått skylda for at de skisserte målsettingene i plandokumentene ikke har blitt oppfylt. Men kanskje er grunnen til det like gjerne en manglende forståelse for at såpass store endring tar tid, og at sunn skepsis er en viktig forutsetning for et best mulig tilpasset bruk av teknologien i skolen? Derfor er det svært betenkelig at lærernes posisjon på dette feltet har blitt betydelig redusert.

			Lærerne med redusert innflytelse

			Utviklingen er merkbar hvis vi legger skolens plandokumenter til grunn. Mens lærerne framstilles som aktive bidragsytere til teknologiutviklingen i skolen og viktige samtalepartnere for skoleledelsen i de første departementale handlingsplanene på 1980-tallet, blir de i løpet av 1990-tallet i hovedsak oppfattet som mottakere av ferdige løsninger utenfra. Politiske visjoner erstatter i stor grad det pedagogiske skjønnet og åpner for at ulike typer ekspertise utenfra kan ta lærernes plass (Haugsbakk, 2010). Dette har gått sammen med en utvikling som er omtalt som en «lærifisering» av utdanningen, et grunnleggende perspektivskifte fra undervisning til læring (Biesta, 2004). Tilsvarende kan vi se en endring i plandokumentene fra å betrakte de nye teknologiske løsningene som undervisningshjelpemidler til å se dem som læringstekno­logi (Haugsbakk, 2010). Dette kan delvis oppfattes som et nødvendig korrektiv til tradisjonell undervisning med begrenset fokus på eleven og lærings­utbyttet. Perspektiv­skiftet er i tråd med tidstypiske endringer i samfunnet der individuelle løsninger får prioritet framfor kollektive, der økt frihet og selvforandring står i fokus, og der for eksempel kjernefamilien med stor grad av foreldreautoritet erstattes av forhandlingsfamilien (Qvortrup, 2004).

			I skolen blir disse endringene kritiske når de didaktiske vurderingene av den nye teknologien marginaliseres. En hovedtendens i plandokumentene er at nyanserte didaktiske vurderinger som inkluderer både muligheter og begrensninger, erstattes av mer generelle betraktninger som uttrykker teknologiens allmenne relevans. Utenfraperspektiver blir dominerende, sammen med en omfattende bruk av honnørord uten avklart innhold (Haugsbakk, 2010). Dette har også blitt karakterisert som «a general ICT impact discourse» (Player-Koro, 2012, s. 73), noe som bidrar til å øke avstanden til de daglige utfordringene i klasserommet.

			Stor og økende kompleksitet

			De generelle betraktningene har gjort det vanskeligere å forstå og ta tak i de stadig mer komplekse utfordringene som lærerne møter. En vanlig oppfatning har vært at den nye teknologien er et middel til å effektivisere eller forenkle, noe som kan betraktes som en instrumentell forståelse. Dobbeltheten ved teknologien har gjerne blitt oversett. Nye teknologiske løsninger bidrar med forenklinger, men på den andre siden gir de også ny og økt kompleksitet (Qvortrup, 1998). Bruk av mobiltelefoner og e-post kan være illustrerende eksempler på dette. Basert på et instrumentelt syn har teknologiutviklingen gjerne også blitt sett som hoveddrivkraften for samfunnsendringer. Alternativt kan økende kompleksitet ses som kjernen i samfunnsutviklingen, slik den har artet seg fra det tradisjonelle samfunnet, via det moderne til dagens «hyperkomplekse» samfunn (ibid.). Teknologiske innovasjoner er viktige deler av disse endringene, men blir mer å oppfatte som svar på økt kompleksitet og måter å håndtere den på. Samtidig er det viktig å merke seg at datamaskinene har ulike hovedfunksjoner i industrisamfunnet og dagens samfunn. I industrisamfunnet bidro de opplagt til effektivisering og forenkling ved at de kunne takle enorme datamengder og kompliserte produksjonsprosesser. I dag må de i hovedsak forstås som «interaksjonsmaskiner» og som del av et stadig mer omfattende samspill mellom mennesker. De dominerende instrumentelle oppfatningene i dag kan derfor delvis ses som en videreføring av industrisamfunnets idealer.

			Handlingsrom til læreren

			En verden preget av stor og økende kompleksitet tilsier at det må være et handlingsrom for å håndtere skiftende og delvis uforutsigbare utfordringer i ulike kontekster. Det gjelder selvfølgelig også for lærerne og skolen, og kanskje spesielt i møtet med ny teknologi, som vi har begrensede erfaringer med, og som er i konstant endring. Her må mer nyanserte og situasjonsbestemte didaktiske vurderinger igjen få hovedfokus. Noen av fordelene med bruk av den digitale teknologien er på mange måter åpenbare, men mye tyder på at teknologiens bidrag til økt kompleksitet har blitt undervurdert. Kanskje gir det også noe av forklaringen på at de formulerte forventningene i plandokumentene ikke er innfridd?

			Grunnlaget for endringer er til stede. Det er en gryende erkjennelse av kompleksiteten som teknologien bidrar med i dagens skole, og de mest visjonære forventningene tones ned. Dette går parallelt med at omfattende forskning ikke har klart å påvise at satsingen på ny teknologi gir økt læringsutbytte, slik det ofte har blitt påstått (Livingstone, 2012). Dessuten har lærerne i de siste årene blitt langt mer kompetente teknologibrukere, samtidig som teknologien og programmene har blitt mer brukervennlige og gitt større rom for tilpasninger og brukergenerert innhold. Slik har behovet for bistand fra teknologiekspertene blitt redusert. Det kan også være grunn til å tro at den store entusiasmen blant politikerne vil kjølne noe når det stadig blir dokumentert at de forventede resultatene ikke oppnås. Nye politiske trender kan slå inn av ulike grunner, noe som har vært antydet i Storbritannia som lenge har ligget i front av teknologiutviklingen i skolen. Den omfattende, sentralt styrte satsingen har blant annet blitt kritisert for å representere en delvis feilslått Labour-politikk (Selwyn, 2008). Ellers er sykliske bevegelser et kjent fenomen innen utdanningspolitikken, ikke minst i vekslingen mellom sentralisering og desentralisering (Cuban, 1988). Interessante eksempler kan vi finne i de vestlige politikernes reaksjonsmønstre etter PISA- og Sputnik-sjokkene med drøyt 40 års mellomrom, og her utgjør «utdanningsteknologien» en viktig del. Basert på det politikerne oppfatter som ytre trusler, utvikles en skole­politikk med stor grad av sentralisert, ekstern styring, der mye av essensen er felles: stor tiltro til pedagogisk bruk av ny teknologi, svekket lærerautonomi, nedtoning av reformpedagogisk tenkning og prioritering av de samme basisfagene (Haugsbakk, 2013).

			Store og viktige utfordringer

			Hvis skolenes handlingsrom igjen blir utvidet, er det store og viktige utfordringer å fylle det med, og dette vil kreve vesentlige bidrag både fra lærerne, skolene i sin helhet og lærerutdanningene. Det blir viktig å gå nøye inn både i de generelle antakelsene om ny teknologi i skolen og i de pedagogiske mulighetene i de respektive fagene på ulike trinn. Det samme gjelder de etiske dilemmaene og de vanskelige ubesvarte spørsmålene. Hvordan påvirkes for eksempel, grunnleggende sett, relasjonen mellom elevene og lærerne og elevene imellom når mye av kommunikasjonen blir nettbasert? Dialog som kjernefenomen i pedagogikken har gjerne blitt idealisert og forenklet i de dominerende framstillingene av teknologien. Ofte har den nærmest blitt ensbetydende med turtaking. Her blir det viktig å trekke veksler på innsikter fra pedagogikken, der dialoger er et langt mer sammensatt fenomen som gir en rekke ulike muligheter (Alexander, 2008). Den inkluderer også det å bli utfordret, å kunne lytte, kanskje måtte revurdere tidligere synspunkter m.m. ­(Børresen, 2015). På samme måte er det nødvendig å utfordre forenklede forestillinger om unge som «digital natives» i motsetning til de voksne som nærmest har blitt oppfattet som teknofober (Prensky, 2001). Selv om det er pekt på at slike oppfatninger er både mis­visende og utilstrekkelige ­(Buckingham, 2008), har de hatt stort gjennomslag. De komplekse utfordringene viser at bruken av digitale løsninger i skolen dreier seg om mer enn ferdigheter og kompetanse. I økende grad aktualiseres spørsmål om dannelse, men de må bygge på vissheten om at dannelse og de unges identitetsutvikling er noe annet i dag enn for noen tiår siden (Haugsbakk & Nordkvelle, 2011). Et illustrerende eksempel på det er at mange unge i dag sier at de faktisk foretrekker å kommunisere på nett der de har større kontroll med måten de framstår på. En konsekvens av dette kan imidlertid være at de delvis mister evnen til å kommunisere ansikt til ansikt (Turkle, 2011). Det er nødvendig å få fram flere nyanser i dette bildet og få større innsikt og erkjennelse som grunnlag for det videre arbeidet med bruk av ny teknologi i skolen. Her har, ikke minst, den pedagogiske forskningen en stor oppgave.

			Innledning

			Ingrid Helleve, Aslaug Grov Almås og Brita Bjørkelo

			I denne boka retter vi oppmerksomheten mot de store endringene som har skjedd i norsk skole de siste åra gjennom innføring av teknologi. Dette er endringer som påvirker undervisning og elevrolle og ikke minst lærerens rolle. Gjennom forskning får vi vite at læreren er den viktigste enkeltfaktoren med tanke på elevers læring (Hattie, 2009; Hernes, 2010; Markussen & Seland, 2013; Nordahl, 2012; Nordenbo, Søgaard Larsen, Tiftikçi, Wendt & Østergaard, 2008). På tross av dette høres læreres stemmer sjelden i den offentlige debatten om hva som kjennetegner god undervisning. Fra 2007 opplevde alle lærere i videregående skole at elevene satt med en PC på pulten. Fra 2006 var digitale ferdigheter innført som én av fem ferdigheter som elevene skulle vurderes etter. Endringene vi har skissert her, var store og viktige. Undersøkelser viser at lærere fortsatt bruker teknologien til administrative tiltak mer enn til pedagogiske (Monitor, 2013). Monitor sier videre at resultatene i den europeiske kartleggingsstudien (European Schoolnet, 2013) tyder på at det er ganske få lærere som bruker IKT i undervisningen, men at nesten 75 % bruker IKT til planlegging og forberedelser, uavhengig av kvaliteten på infrastrukturen. Det blir stilt spørsmål om hvorfor det er få lærere som bruker teknologi til pedagogiske formål.

			Vi ønsker med denne boka å spørre hvorfor det ser ut til å være vanskelig å endre undervisningsmønster i tråd med ønsker fra skiftende politiske myndigheter og skiftende teoriparadigmer. Kan det være andre årsaker enn at lærere henger etter i teknologisk utvikling som er forklaringen på at teknologien blir lite brukt? Teknologi som støtte i undervisningen endrer vilkårene for læring. Noe av det vi retter søkelyset mot i denne boka, er kompleksiteten i lærerrolle og undervisning, og hvordan denne kompleksiteten kan være med på å forklare hvorfor teknologien brukes mindre enn forventet. For de som ikke kjenner læreryrket fra innsiden, kan det virke enkelt å skape god undervisning. Tanker, verdier, holdninger og etiske vurderinger som ligger til grunn, er usynlige. Det samme gjelder relasjonsbygging, kommunikasjon og alle de etiske aspektene som ligger implisitt. Dette er aspekter som blir utfordret og endret når lærere skal planlegge, gjennomføre og evaluere egen teknologistøttet undervisning. Grunnleggende holdninger endres ikke uten videre i tråd med ytre påvirkning fra læreplaner og læringsteorier. I læreryrket handler det om å bygge og vedlikeholde relasjoner som skal vare over tid. Vi tenker her på relasjonen til den enkelte, men også til gruppen eller klassen. Ifølge Lortie (1975) er det få yrker som involverer denne typen kontinuerlig interaksjon. Det at læreryrket er en relasjonsprofesjon, betyr at læreres holdninger og verdier virker inn på hvordan undervisningen planlegges og gjennomføres.

			Teknologi er verktøy. Det vil si at det er et middel og ikke et mål i seg selv. Men det er et sterkt virkemiddel, først og fremst på grunn av den sentrale posisjonen teknologien har fått i hverdagen vår generelt. Säljö (2000) sier at IKT er den største trusselen mot klasserommet slik vi har kjent det i hundrevis av år. Klasserommets vegger har vært tette skott mot utenverden. Teknologi åpner for nye rom og gir muligheter for et globalt kontaktnett. Den åpner for muligheter, men også for store utfordringer knyttet til lærerrolle og undervisning. Forskning tyder på at lærere legger opp undervisningen i tråd med det de tror på som pedagoger (Shulman, 2004). Læreryrket blir omtalt som en relasjonsprofesjon (Moos, Krejsler & Fibæk Laursen, 2004). I boka fokuserer vi på hvordan kommunikasjonsmønsteret endres, og hvordan dette igjen påvirker relasjonsbyggingen. Gode sosiale relasjoner danner grunnlaget for produktive læringsmiljø. Tillit og trygghet er grunnlaget for læring. Når elevens ansikt er gjemt bak en skjerm, stiller vi spørsmål ved om det skjer noe med tillitsforholdet mellom lærer og elev. Gjennom sitt mandat har lærere ansvar for å bidra positivt, ikke bare til den faglige, men også den sosiale utviklingen til elevene. I internasjonal forskning er det enighet om at læreryrket mer enn noe annet er et moralsk foretak (Biesta, 2007; Bullough, 2011; Fenstermacher, 2001; Kelchtermans, 2009). Lærere står stadig overfor valgsituasjoner, og mange av disse er etiske dilemma. Deler av boka vil dreie seg om de profesjonsetiske og pedagogiske utfordringene undervisning med sosiale medier gir for lærere. Norge er også på verdenstoppen når det gjelder bruk av sosiale medier. Gjennom utdanningspolitiske dokumenter, som for eksempel Stortingsmelding 44, blir lærere oppfordret til å bruke sosiale medier i undervisningen. Vi ønsker å belyse hvilke profesjonsetiske utfordringer dette gir for lærere ut fra flere ulike perspektiver. IKT har muligheter som ikke finnes i andre fora. Elever benytter sosiale medier, som for eksempel Facebook, til å dele sitt sosiale liv, men også til å støtte hverandre i undervisningsmessige spørsmål. Inne i de lukkede rommene på sosiale medier foregår det et tett samspill mellom elevene; et samspill som inkluderer alt fra skolerelatert kunnskapsdeling til mobbing. Kunnskapsdeling og -bygging som skjer gjennom sosiale medier, gir nye pedagogiske muligheter, noe vi vil gå nærmere inn på i boka. På den andre siden gir det sosiale spillet som foregår, for eksempel i form av nettmobbing, andre pedagogiske utfordringer for lærere. Dette er også noe av det vi vil drøfte grundig.

			Bokas oppbygning

			I det første kapitlet i boka lager Ingrid Helleve en overbygning over temaene boka sentrerer rundt. Kapitlet viser hvordan lærerens personlige holdninger og verdier ligger til grunn for undervisningen. Undervisning skapes av læreren i samspill med elevene, den kan ikke dikteres. Videre viser kapitlet at relasjoner er byggesteiner i all undervisning, uavhengig av hvordan teknologien brukes eller ikke brukes. Samtidig endrer kommunikasjonsmønsteret seg når teknologien blir en del av undervisningen. Lærerrollen er en autonom profesjon, men læreryrket utøves ikke i et vakuum. Skoleledere skal lede autonome lærere, noe som utfordrer gode ledere, ikke bare på den enkelte skole, men også videre oppover i systemet. Vi har i innledningskapitlet vist til Finland, som tar høyde for læreres autonomi i en implementeringsprosess.

			Norge er på verdenstoppen når det gjelder bruk av sosiale medier. Basert på to undersøkelser blant elever og lærere i videregående skole problematiserer Ingrid Helleve i kapittel 2 den digitaliserte virkeligheten ungdommer opplever. Kapitlet viser til skolens oppgaver som danningsarena. Begrepet digital danning blir belyst og problematisert. I en tid der skolens vegger er i ferd med å forsvinne og grensene til resten av verden viskes ut, er klasserommet det eneste stedet der barn og unge fortsatt møtes i et fysisk rom. Kapitlet er ikke et innlegg i debatten for eller mot teknologi, men vi ønsker likevel, gjennom ett av kapitlene i denne boka, å understreke verdien av at lærere vektlegger verdien av at elever og lærere møtes ansikt til ansikt.

			I kapittel 3 retter Aslaug Grov Almås oppmerksomheten mot lærere i videregående skole, som var de lærerne i Norge som først ble utsatt for arbeidsdager der alle elevene hadde sine egne bærbare pc-er. Hvordan opplevde lærerne dette? I et doktorgradsarbeid var hun opptatt av å lytte til lærernes egne stemmer og finne modeller som kunne forklare hvordan lærerne tenkte. Kapitlet bygger på dette doktorgradsabeidet, og sier i tillegg noe om hvorfor kompleksiteten i lærerrollen trenger flere forklaringsmodeller.

			Kapittel 4, som er skrevet av Aslaug Grov Almås og Anders Grov Nilsen, har tittelen: Sosiale medier – hva gjør vi som lærere? Bruk av sosiale medier er blitt en stor del av både elevers og læreres hverdag. På hvilke måter får den utstrakte bruken og endringene i kommunikasjonsmønster konsekvenser for lærerens pedagogikk? Kapitlet sier noe om hva som kjennetegner konteksten som barn og unge i dag er en del av, og prøver å koble dette mot en pedagogikk som er tilpasset vår tid og vårt nettverkssamfunn. Det er særlig begreper som individuell tilpasning, produktivitet og deltaking som blir diskutert.

			I kapittel 5 møter vi en lærer i videregående skole, Mally Johnsen. I samtale med Aslaug Grov Almås forteller hun om hvorfor gode relasjoner er viktig, og om hva som er viktig for å trives som lærer og som elev i klasserommet. Lærer Mally gjør rede for et prosjekt på videregående skole der verktøyet OneNote ble brukt i vurderingsarbeidet. Gjennom dette arbeidet dukket det opp spennende spørsmål med tanke på hvordan den utstrakte IKT-bruken hos barn og ungdom, både i skole og fritid, påvirker lærerrollen. Problemstillinger knyttet til relasjoner, nærhet, distanse, kommunikasjon og overvåkning blir diskutert.

			Kapittel 6 av Ingrid Helleve bygger på empiri fra to helt forskjellige læringsarenaer: en andreklasse på barnetrinnet og en gruppe med lærerstudenter som har fjernundervisning. Felles er at teknologi brukes som del av undervisningen for å gi muligheter for kunnskapsdeling. Gjennom dette kapitlet drøftes ulikheter og likheter i teknologistøttet undervisning i disse to svært forskjellige læringsmiljøene. Avslutningsvis skriver Helleve om lærerrollen og hvilke konsekvenser funnene i studien har for denne.

			Kapittel 7, som er skrevet av Rune Herheim, handler om hvordan pc-er kan påvirke den faglige samtalen i klasserommet. Hva skjer med de faglige samtalene når elever bytter ut papir og blyant med pc? Eksemplene som blir brukt for å svare på spørsmålet, er hentet fra en studie på ungdomstrinnet, der elevene arbeidet parvis i matematikk, og der hvert par hadde én pc. Elevene brukte regneark, og temaet var areal og omkrets av mangekanter. Søkelyset rettes mot hvordan pc-en kan føre til nye eller endrede samtalekjennetegn og nye eller andre typer vilkår for samtaler. Utfordringer og muligheter for lærere med tanke på relasjonsbygging mellom elever blir diskutert. Det samme blir motsetninger mellom teknologi og fag og hvordan dynamisk programvare påvirker elevers kommunikasjon. En fjerde utfordring dreier seg om hvordan samtaler ved bruk av dynamisk programvare ofte eksisterer bare der og da – noen sekunder senere er figuren elevene diskuterte, borte.

			I kapittel 8 forklarer Yngve Nordkvelle hvordan kommunikasjonen endrer seg når den flyttes fra normal samtale og samvær i klasserommet og over til digital kommunikasjon. Han skildrer dette som en prosess som har vart i lang tid, og der mediene stadig får mer innflytelse på hvordan elever og lærere arbeider, studerer og lever sine liv. Den profesjonelle medieproduksjonen blir viktig som forbilde for hvordan budskap utrykkes, samtidig som glade amatører av lærere og elever søker å uttrykke seg stadig bedre på digitale mediers vis. Han avviser tesen om at unge elever har særlige fortrinn når det gjelder digital kommunikasjon, og framholder at dialogen som utvikles mellom voksne og barn på det digitale området, er et felles område for utforskning. Vilje til kommunikasjon, positive former for å støtte og det å stimulere hverandre til kritisk søken etter kunnskap blir sentrale elementer i dialogen.

			Kapittel 9, som er skrevet av Brita Bjørkelo, handler om etiske dilemma knyttet til teknologibruk. Lærere tar potensielt sett mange valg knyttet til bruk av teknologi i løpet av en skoledag, og disse valgene tas ofte der og da, i situasjonen. Noen slike valg innebærer å måtte velge mellom to løsninger som begge kan være like gode. For en lærer kan dette bety å velge mellom konkurrerende og høyt verdsatte verdier. Dette kapitlet tar opp nettopp det å stå i etiske dilemma knyttet til teknologibruk i skolen, og diskuterer både hva som kan sies å være annerledes med denne type etiske dilemma, og lærerens og skolens rolle i møte med eksempelvis mobbing på nett.

			I kapittel 10 reiser Yngve Nordkvelle noen viktige problemstillinger om overvåking. Den som ønsker å unngå overvåking, må holde seg borte fra nettet, sier noen kritikere. Straks man er synlig og tilgjengelig, er man i prinsippet lett å etterspore, granske og – i noen tilfeller – manipulere. I skolen er elever alltid passet på av voksne, og en viktig del av lærerens profesjonelle oppgave er å vite hvor elevene er, både fysisk og mentalt. Nordkvelle trekker fram noen sider ved dette overvåkingssystemet når de digitale nettverkene blir tatt i bruk, ikke bare overfor elever, men også lærere, skoler og kommuner. Han peker på at man må trå varsomt, være modig og stadig vurdere hvilke interesser overvåkingen tjener.

			Det siste kapitlet er skrevet av Brita Bjørkelo og handler om prosjektet Etikk, sosiale medier og lærerutdanning. Noen av temaene i denne boka er de etiske sidene ved lærer–elev-relasjonen samt aspekter lærerne selv mener er sentrale i diskusjonen om når og hvordan teknologien skal brukes i undervisningen. I dette kapitlet kommer våre kommende lærere, nemlig lærerstudenter, og elever til orde ved hjelp av svar de har gitt oss i to undersøkelser vi har gjennomført. Kapitlet tar opp hva som kan sies å beskrive skolen i det 21. århundre, hva som kjennetegner den digitale lærerrollen, og hva som ligger i begrep som digital og etisk dømmekraft.

			Om målgruppen for boka

			Boka henvender seg til fagfolk på alle nivåer i utdanningssystemet: lærer­studenter, lærere i grunnskole og videregående skole samt lærere og forskere på høyskole- og universitetsnivå.

			Vitenskapelig antologi

			Boka er en vitenskapelig antologi. Det betyr at den er forskningsbasert og dokumenterer kunnskaper, dels gjennom teoretiske drøftinger og dels gjennom empiriske undersøkelser. Kapitlene i boka er ulike både med tanke på tematikk og vektlegging av teoretiske og empiriske analyser. Noen kapitler baserer seg på egen empiri og andre på drøftinger av nasjonal og internasjonal forskning. Alle kapitlene er vurdert av to fagfeller.

